

**LOKĀLPLĀNOJUMS**

**teritorijas plānojuma grozījumiem nekustamajā īpašumā ar kadastra apzīmējumu 66600080140, Liepupes pagastā, Limbažu novadā,**

**redakcija 2.0.**

**I**

**Paskaidrojuma raksts**

Izstrādātājs: Limbažu novada pašvaldība

Limbažu novads, 2022.gads

Satura rādītājs

[Ievads 3](#_Toc100747713)

[Teritorijas novietojums, pašreizējā izmantošana un vides dabiskie apstākļi 5](#_Toc100747714)

[Informācija par zemes vienību Lokālplānojuma atbilstība Salacgrīvas novada ilgtspējīgas attīstības stratēģijai 2015.-2038.gadam 6](#_Toc100747715)

[Lokālplānojuma teritorijas attīstības nozīmība Limbažu novadā 7](#_Toc100747716)

[Lokālplānojuma risinājumi 8](#_Toc100747717)

[Funkcionālais zonējums 8](#_Toc100747718)

[Priekšlikumi perspektīvās apbūves attīstībai, labiekārtošanai 9](#_Toc100747719)

[Transporta infrastruktūras risinājumi 10](#_Toc100747720)

[Inženiertehniskās apgādes risinājumi 11](#_Toc100747721)

[Ugunsdrošība 11](#_Toc100747722)

[Apgrūtinājumi 12](#_Toc100747723)

[I Pielikums 13](#_Toc100747724)

[Sugu un biotopu aizsardzības jomas eksperta atzinums. Dokumenta Nr.67/21. 2021.gada 3.augustā 13](#_Toc100747725)

[II Pielikums. 22](#_Toc100747726)

# Ievads


Atbilstoši Teritorijas attīstības plānošanas likuma 1.panta 9.punktu, lokālplānojums ir vietējās pašvaldības ilgtermiņa teritorijas attīstības plānošanas dokuments, kuru izstrādā republikas pilsētas daļai, novada pilsētai vai tās daļai, ciemam vai tā daļai vai lauku teritorijas daļai kāda plānošanas uzdevuma risināšanai vai teritorijas plānojuma detalizēšanai vai grozīšanai.

Lokālplānojuma izstrāde tiek veikta pamatojoties uz Salacgrīvas novada domes 2020. gada 19. augusta lēmumu Nr. 290 „Par lokālplānojuma „Liepupes pilskalns” uzsākšanu Liepupes pagastā, Salacgrīvas novadā” un uz Salacgrīvas novada domes 2021.gada 21.janvāra lēmumu Nr.14 “Par grozījumiem Salacgrīvas novada domes 2020.gada 19.augusta lēmumā Nr. 290 “Par lokālplānojuma “Liepupes pilskalns” uzsākšanu Liepupes pagastā, Salacgrīvas novadā”.

Lokālplānojums izstrādāts balstoties uz Salacgrīvas novada ilgtspējīgas attīstības stratēģiju 2015.-2038.gadam, Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem” 75. punktu, likuma “Par pašvaldībām” 14. panta otrās daļas 1. punktu, Teritorijas attīstības plānošanas likuma 12. panta pirmā daļu un 24. pantu.

Lokālplānojuma 1. redakcijas publiskā apspriešana norisinājās no 17.11.2021. līdz 15.12.2021., kuras laikā tika saņemti institūciju atzinumi. Sabiedrība neņēma līdzdalību apspriešanas procesā.

Lokālplānojums izstrādāts, lai mainītu zemes vienības 66600080140 funkcionālo zonējumu un teritorijas izmantošanas un apbūves noteikumus no Dabas pamatnes teritorijas (ZD), Meža aizsargājamie biotopi, Lauksaimniecības un lauku apbūves zemes (LS) uz Dabas un apstādījumu teritorija (DA), Meža teritorija (M) un Lauksaimniecības teritorija (L).



Attēls Nr. 1. Lokālplānojuma teritorija

Lokālplānojuma sastāv no sekojošām sadaļām:

I daļa. Paskaidrojuma raksts,

II daļa. Grafiskā daļa,

III daļa. Teritorijas izmantošanas un apbūves noteikumi (TIAN).

Lokālplānojuma grafiskās daļas karte izstrādāta Latvijas ģeodēziskajā koordinātu sistēmā LKS-92, izmantojot Latvijas ģeotelpiskās informācijas aģentūras topogrāfisko plāna pamatni ar mēroga noteiktību 1:10 000, kas izstrādāta 2013.gadā, kā arī aktuālāko ortofotokarti ar mēroga noteiktību 0,25 m izšķirtspēju, kas sagatavota no 2020.gada aerofotografēšanas materiāliem. Lokālplānojuma izstrādē tiek izmantoti aktuālākie Valsts zemes dienesta kadastra dati. Grafiskajā daļā, atbilstoši mēroga noteiktībai, attēloti apgrūtinājumi, kas ir lielāki par 10 metriem.

Lokālplānojums izstrādāts ņemot vērā sugu un biotopu aizsardzības jomas eksperta atzinumu (turpmāk – Atzinums) un institūciju sniegtos nosacījumus.

# Teritorijas novietojums, pašreizējā izmantošana un vides dabiskie apstākļi

Lokālplānojuma teritorija ietilpst AS „Latvijas valsts meži” īpašumā „Pilskalna mežs” zemes vienībā ar kadastra apzīmējumu 66600080140.

Zemes vienības platība ir 7,88 ha (78800 m2).

Teritorija atrodas Limbažu novada dienvidu daļā Liepupes pagastā, netālu no valsts nozīmes autoceļa A1, robežojas ar pašvaldības autoceļu Baznīca-Pidas-Pagasta padome, upi Liepupe, fiziskai personai piederošu īpašumu „Pilskalni”, fiziskai personai piederošu īpašumu „Līči”, fiziskai personai piederošu īpašumu bez adreses (kadastra apzīmējums 66600080046).

Piekļuve lokālplānojuma teritorijai ir no pašvaldības autoceļa Baznīca-Pidas-Pagasta padome.

Šobrīd daļā no zemes vienības atrodas Liepupes pilskalns, kas ir valsts nozīmes arheoloģijas piemineklis ar Nr. 1460, apgrūtinājuma kods 7314010202[[1]](#footnote-1), daļu teritorijas sedz meža zeme, daļu lauksaimniecības zeme, gar zemes vienības malu tek upe Liepupe.

Liepupes pilskalns ir Latvijā vistuvāk jūrai esošais pilskalns. Pastāv pieņēmums, ka 12. gadsimtā šajā teritorijā varētu būt bijusi Metsepoles novada lībiešu centrālā pils[[2]](#footnote-2).

Teritorijas ainavu veido slēgta mežu ainava, daļēji atklāta lauksaimniecības zemju ainava un kultūrainava.

Dabiskas platības veido ~ 83%, daļēji dabiskas ~ 16,5%, bet ruderālas platības ~ 0,5% no kopējās zemes gabala platības.

Teritorijas reljefs lielākoties līdzens līdz viegli viļņains. Centrālo daļu R – A virzienā šķērso stāva upes ielejas krasta nogāze. Dienvidrietumu daļā reljefs mākslīgi pārveidots, ierīkojot kvadrātveida formas pilskalnu. Pilskalna līdzeno daļu ieskauj neliels uzbērts valnis.[[3]](#footnote-3)

Tuvākā īpaši aizsargājamā teritorija, kas iekļauta NATURA 2000 teritoriju tīklā – dabas liegums “Vidzemes akmeņainā jūrmala”, atrodas ~ 3,1 km attālumā.

Zemes vienība atrodas Ziemelvidzemes biosfēras rezervāta ainavu aizsardzības zonā, daļā no īpašuma atrodas mikroliegums, daļā īpaši aizsargājams biotops (veci vai dabiski boreāli meži), kā arī vairāki dižkoki[[4]](#footnote-4).

Atbilstoši VSIA “Zemkopības ministrijas nekustamie īpašumi” lokālplānojuma izstrādes nosacījumiem zemes vienība ar kadastra apzīmējumu 66600080140 atrodas nemeliorētā teritorijā un robežojas ar Valsts nozīmes ūdensnotekas Liepupe ŪSIK 5354:01 neregulēto posmu.

2020.g.14.aprīlis, īpašuma robeža lejpus Liepupes pilskalna

Saskaņā ar Latvijas Ģeotelpiskās informācijas aģentūras datiem lokālplānojuma teritorijā nav valsts ģeodēziskā tīkla punktu.

Ne lokālplānojuma, ne tuvējās teritorijās neatrodas piesārņotās vai potenciāli piesārņotās vietas.[[5]](#footnote-5)

Aktīvi tiek izmantota teritorija, kas atrodas blakus „*īstajam*” Liepupes pilskalnam, jo tur atrodas Liepupes pagasta iedzīvotājiem un viesiem nozīmīgā brīvdabas estrāde, atpūtas vieta, kur pulcējas iedzīvotāji, lai svinētu svētkus, apmeklētu koncertus. Teritorijas sakopšana tiek nodrošināta iesaistot sabiedrību ikgadējās talkās.

# Informācija par zemes vienību Lokālplānojuma atbilstība Salacgrīvas novada ilgtspējīgas attīstības stratēģijai 2015.-2038.gadam

Lokālplānojums izstrādāts balstoties uz Salacgrīvas novada ilgtspējīgas attīstības stratēģiju 2015.-2038.gadam. Šie dokumenti ir savstarpēji saskaņoti.

Salacgrīvas novada ilgtspējīgas attīstības stratēģijas 2015.-2038.gadam virsmērķis ir novada vietējos resursos bāzēta pašpietiekamība, nodrošinot labas pārvaldības virzītus panākumus, ekonomiskās un sociālās vides uzlabošanā, kā arī tas, ka novada pašpietiekamību raksturo vietējo resursu izmantošana attīstības veicināšanā un ikdienas vajadzību nodrošināšanā pēc iespējas mazāk izmantojot no ārējiem faktoriem atkarīgus risinājumus.

Savukārt kā mērķi ir minēta komfortabla, līdzsvarota, droša dzīvesvide un daudzveidīga mobilitāte

Salacgrīvas novada ilgtspējīgas attīstības stratēģijas 2015.-2038.gadam prioritātes ir sabiedrības labklājība, uzņēmējdarbība, mobilitāte un pakalpojumu pieejamība, vides ilgtspējīga apsaimniekošana un efektīva pārvaldība.

Jau šobrīd lokālplānojuma teritorija ir būtiska gan Limbažu novada iedzīvotājiem, gan viesiem kā vieta, kur baudīt kultūru, iepazīt un novērtēt dabas dažādību, senatnības pieskaņu.

Blakus *„īstajam”* pilskalnam atrodas brīvdabas estrāde, kā arī labiekārtota atpūtas vieta.

Liepupes pilskalns ir teritorija, kas veicina lokālpatriotismu, vietas piederību un atpazīstamību plašākā mērogā.



2021.gada 11.februāris. Skats uz īpašuma centrālo daļu ar brīvdabas estrādi un atpūtas vietu.

# Lokālplānojuma teritorijas attīstības nozīmība Limbažu novadā

Lokālplānojuma risinājumi ļaus attīstīt teritoriju par būtisku kultūras, izziņas, aktīvās atpūtas vietu, kas ir nozīmīga gan novada iedzīvotājiem, gan tiem, kuriem ir svarīga sakopta vieta meža ielokā.

Lokālplānojuma teritorija ir pievilcīga visos gadalaikos. Šeit tiek baudīti muzikāli un teatrāli pasākumi, svinēti saulgrieži folkoristu un interesentu sabiedrībā.

Sakopjot teritoriju, izvietojot informatīvās zīmes, kā arī veicot saskaņotus arheoloģiskos izrakumus šī vieta interesanta varētu kļūt arī vēsturisko vietu piekritējiem.

Ņemot vērā, ka šajā teritorijā ir gan mikroliegums, gan nozīmīgs biotops, kā arī dižkoki, tad teritorijai ir īpaša nozīmība dabas un vides aizsardzības jomā.

# Lokālplānojuma risinājumi

## Funkcionālais zonējums

Lokālplānojuma teritorijas izmantošanas un apbūves noteikumu daļā ir izstrādāti noteikumi teritorijas turpmākās attīstības nodrošināšanai, pamatojoties uz lokālplānojuma darba uzdevumu un 30.04.2013. Ministru kabineta noteikumiem Nr.240 “Vispārīgie teritorijas plānošanas, izmantošanas un apbūves noteikumi” noteikto funkcionālo zonu klasifikāciju, kā arī ņemot vērā Atzinumu un institūciju sniegtos nosacījumus.

Lokālplānojuma teritorijas izmantošanas un apbūves noteikumos tiek noteikti šādi teritorijas izmantošanas veidi:

* Dabas un apstādījumu teritorija (DA), kur kā galvenie izmantošanas veidi tiek noteikti mežs īpaši aizsargājamās dabas teritorijās (21002), labiekārtota ārtelpa (24001) un ārtelpa bez labiekārtojuma (24002). Šajā funkcionālajā zonā tiek pieļauta teritorijas papildizmantošana- tūrisma un atpūtas iestāžu apbūve (12003) un kultūras iestāžu apbūve (12004).
* Mežu teritorija (M), kur teritorijas galvenie izmantošanas veidi ir mežsaimnieciska izmantošana (21001), mežs īpaši aizsargājamās dabas teritorijās (21002), labiekārtota ārtelpa (24001), ārtelpa bez labiekārtojuma (24002), kā papildizmantošana tiek pieļauta inženiertehniskā infrastruktūra (14001).
* Lauksaimniecības teritorija (L) kur teritorijas galvenie izmantošanas veidi ir lauksaimnieciska izmantošana (22001), labiekārtota ārtelpa (24001), ārtelpa bez labiekārtojuma (24002), ūdens telpas publiskā izmantošana (24003), kā papildizmantošana tiek pieļauta tūrisma un atpūtas iestāžu apbūve (12003), inženiertehniskā infrastruktūra (14001), mežsaimnieciska izmantošana (21001), ūdenssaimnieciska izmantošana (23001).

Ņemot vērā, ka lokālplānojuma teritorija atrodas Baltijas jūras un Rīgas jūras līča piekrastes aizsargjoslā, tad atbilstoši Aizsargjoslu likumam, sadalot zemes gabalu vairākos zemes gabalos, katra zemes gabala platība nedrīkst būt mazāka par trim hektāriem, izņemot gadījumus, ko paredz aizsargjoslu likums.



L

DA

M

Lokālplānojuma funkcionālais zonējums

## Priekšlikumi perspektīvās apbūves attīstībai, labiekārtošanai

Atzinumā ir izvērtēta ietekme uz aizsargājamām dabas teritorijām un biotopiem, kā arī dotas rekomendācijas antropogēnās slodzes mazināšanai.

Atzinumā teikts, ka teritorijas labiekārtošanas vai apbūves rezultātā aizsargājamā biotopa platība var samazināties par ~ 0,14 ha, kas ietilpst plānotā zonējuma teritorijā. Netieša ietekme – izmīdīšana, veģetācijas un struktūras izmaiņas, var veidoties pārējā biotopa platībā. Kopumā, plānotā darbība var veidot Būtisku nelabvēlīgu ietekmi uz aizsargājamo biotopu.[[6]](#footnote-6)

Lai samazinātu nelabvēlīgās ietekmes apjomu, ievērojami nosacījumi, kas iekļauti Teritorijas izmantošanas un apbūves noteikumos, atbilstoši Atzinumam.

Ievērojot nosacījumus darbības veikšanai, ietekme uz biotopu samazināsies, ņemot vērā, ka apsaimniekošana tiek veikta jau šobrīd, ietekmes apjoms nepieaugs vai nedaudz palielināsies. Visā rekreācijai paredzētājā teritorijā koku, īpaši ievērojamu vecumu un apjomus sasniegušu koku, ciršana atļauta tikai tādā gadījumā, ja tie apdraud cilvēku dzīvību. Koku un krūmu ciršana uz nogāzēm, kā arī nogāžu pļaušana pieļaujama tādā gadījumā, ja tā neveicina nogāzes eroziju. Ugunskuru vietas aizliegts ierīkot koku tuvumā, vainaga projekcijas platumā. Atklātās platības ieteicams pļaut pēc iespējas retāk, optimāli – divas reizes sezonā, novācot nopļauto materiālu. Aizliegta Liepupes krastu vai gultnes pārveidošana.[[7]](#footnote-7)

## Transporta infrastruktūras risinājumi

Lai gan lokālplānojuma darba uzdevumā ir teikts, ka nepieciešams izstrādāt perspektīvo transporta infrastruktūras risinājumus, saņemot Latvijas Valsts Mežu nosacījumus tika pieņemts lēmums atsevišķi šajā zemes vienībā neplānot šādas teritorijas (neparedzēt funkcionālo zonējumu transporta teritorijas).

Atbilstoši Vispārīgajiem teritorijas plānošanas, izmantošanas un apbūves noteikumiem visās funkcionālajās zonās ir atļauta pašvaldību ceļu, komersantu ceļu, māju ceļu, ielu, piebrauktuvju, gājēju ielu un ceļu, velosipēdu ceļu izbūve, kā arī esošo ielu un ceļu (tai skaitā valsts autoceļu) pārbūve, objektam nepieciešamo transportlīdzekļu stāvvietu izbūve.

Vispārīgie teritorijas plānošanas, izmantošanas un apbūves noteikumi nosaka, ka lokālplānojumā ietver transporta attīstības vispārīgu plānu. Tā kā lokālplānojuma teritorija aptver tikai vienu zemes vienību, kas atrodas blakus pašvaldības autoceļam, tad jauns ceļu tīkls nav paredzams lokālplānojuma teritorijā.

Lokālplānojuma teritorijai tuvākās sabiedriskā transporta pieturvietas atrodas aptuveni 300 metru attālumā pie autoceļa A1.



Sabiedriskā transporta pieturvietas Lokālplānojuma teritorijas tuvumā[[8]](#footnote-8)

Mehānisko transportlīdzekļu pārvietošanās ārpus autoceļiem, izņemot teritorijas apsaimniekošanu, uzraudzību, operatīvo dienesta darbu veikšanu, sabiedriskās kārtības un drošības nodrošināšanu, kā arī publisko pasākumu nodrošināšanai un vides monitoringa un zinātnisko pētījumu veikšanai, nav paredzēta. Papildus iepriekš minētajiem izņēmuma gadījumiem atļauts pārvietoties pa dabiskām brauktuvēm lai piekļūtu labiekārtotām tūrisma un atpūtas vietām, ja nepastāv citas piekļuves iespējas.

## Inženiertehniskās apgādes risinājumi

Lokālplānojuma teritorijai nav nodrošināta ne elektroapgāde, ne ūdensapgāde un sadzīves kanalizācija, kā arī meliorācijas sistēmas, lietusūdeņu savākšana, telekomunikācijas, gāzes un siltuma apgādes sistēmas.

Atbilstoši Vispārīgajiem teritorijas plānošanas, izmantošanas un apbūves noteikumiem visās funkcionālajās zonās ir atļauta inženiertīklu un objektu izbūve.

## Ugunsdrošība

Pilskalna teritorijā un tā tiešā tuvumā nav ugunsdzēsības ūdensņemšanas vietas.

Ja tiek veidotas apbūves teritorijām, kur nav izbūvēta centralizētā ūdensapgādes sistēma, ir atļauta lokālu ūdens ieguves vietu ierīkošana atsevišķu objektu apgādei ar dzeramo ūdeni un ugunsdzēsības vajadzībām.

Jaunās apbūves teritorijās, izstrādājot būvprojektu, ugunsdrošības risinājumus jānodrošina atbilstoši spēkā esošajiem normatīvajiem aktiem.

## Apgrūtinājumi


Lokālplānojuma teritorijā atrodas:


1. Biosfēras rezervāta ainavu aizsardzības zonas teritorija;
2. Baltijas jūras un Rīgas jūras līča ierobežotas saimnieciskās darbības joslas teritorija;
3. Ekspluatācijas aizsargjoslas teritorija gar valsts vietējiem un pašvaldību autoceļiem lauku apvidos;
4. No 10 līdz 25 kilometriem garas dabiskas ūdensteces vides un dabas resursu aizsardzības aizsargjoslas teritorija lauku apvidos;
5. Tauvas joslas teritorija gar upi;
6. Valsts nozīmes arheoloģiskajam piemineklis Liepupes pilskalns (valsts aizsardzības Nr. 1460);
7. Vides un dabas resursu aizsardzības aizsargjoslas (aizsardzības zonas) teritorija ap kultūras pieminekļiem (Liepupes luterāņu baznīca ar kapelu (valsts aizsardzības Nr. 6447)) un Liepupes pilskalns (valsts aizsardzības Nr. 1460) laukos.
8. Sanitārās aizsargjoslas teritorija ap kapsētu;
9. Mikrolieguma teritorija;
10. Īpaši aizsargājams biotops - Veci vai dabiski boreāli meži;
11. Aizsargājamu koku (dižkoku) teritorija.


Apgrūtinājumi precizējami tehniskā projekta, būvprojekta izstrādes ietvaros un attēlojami apgrūtinājumu plānā.


# I Pielikums


# Sugu un biotopu aizsardzības jomas eksperta atzinums. Dokumenta Nr.67/21. 2021.gada 3.augustā





****


****


****


****

****

****

****

****

****

# II Pielikums.

KOPSAVILKUMS PAR LOKĀLPLĀNOJUMA IZSTRĀDES PROCESU, kurā apkopoti dokumenti par Lokālplānojuma izstrādes procesu - pašvaldības lēmumi, darba uzdevums, institūciju nosacījumi un atzinumi par Lokālplānojuma redakciju, eksperta atzinums, publiskās apspriešanas dokumenti – paziņojumi, publikācijas, sabiedriskās apspriešanas materiāli u.c..

1. <https://is.mantojums.lv/1460> [↑](#footnote-ref-1)
2. <https://www.mammadaba.lv/objekti/citi-objekti/55-rietumvidzeme/123-liepupes-pilskalns> [↑](#footnote-ref-2)
3. Sugu un biotopu aizsardzības jomas eksperta atzinums. Dokumenta Nr.67/21. 2021.gada 3.augustā. [↑](#footnote-ref-3)
4. <https://ozols.gov.lv/pub> [↑](#footnote-ref-4)
5. <http://parissrv.lvgmc.lv/#viewType=pppvMapListView&incrementCounter=1> [↑](#footnote-ref-5)
6. Sugu un biotopu aizsardzības jomas eksperta atzinums. Dokumenta Nr.67/21. 2021.gada 3.augustā. [↑](#footnote-ref-6)
7. Sugu un biotopu aizsardzības jomas eksperta atzinums. Dokumenta Nr.67/21. 2021.gada 3.augustā. [↑](#footnote-ref-7)
8. <https://www.balticmaps.eu/lv/c___57.472215-24.434354-15/bl___cl> [↑](#footnote-ref-8)